CELEX: 32022R0144
Language: bg
Date: 2022-02-02 00:00:00
Title: Регламент за изпълнение (ЕС) 2022/144 на Комисията от 2 февруари 2022 година за вписване на наименование в регистъра на защитените наименования за произход и защитените географски указания „Ceylon Cinnamon“ (ЗГУ)

3.2.2022   
               
               
                  BG
               
               
                  Официален вестник на Европейския съюз
               
               
                  L 24/3
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/144 НА КОМИСИЯТА
         от 2 февруари 2022 година
         за вписване на наименование в регистъра на защитените наименования за произход и защитените географски указания „Ceylon Cinnamon“ (ЗГУ)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 година относно схемите за качество на селскостопанските продукти и храни (1), и по-специално член 52, параграф 3, буква б) от него,
         като има предвид, че:
         
                     (1)
                  
                  
                     В съответствие с член 50, параграф 2, буква а) от Регламент (ЕС) № 1151/2012 в Официален вестник на Европейския съюз беше публикувано представено от Шри Ланка заявление за регистриране на наименованието „Ceylon Cinnamon“ като защитено географско указание (ЗГУ) (2).
                  
               
                     (2)
                  
                  
                     На 3 септември 2020 г. Комисията получи уведомление за възражение и съответното мотивирано възражение от Германия. На 16 септември 2020 г. Комисията препрати на Шри Ланка подаденото от Германия уведомление за възражение.
                  
               
                     (3)
                  
                  
                     Комисията разгледа мотивираното възражение от Германия, получено на 3 септември 2020 г., и го намери за допустимо.
                  
               
                     (4)
                  
                  
                     С писмо от 22 септември 2020 г. Комисията прикани заинтересованите страни да проведат необходимите консултации, за да постигнат съгласие в съответствие със своите вътрешни процедури.
                  
               
                     (5)
                  
                  
                     На 14 декември 2020 г. по искане на Шри Ланка Комисията удължи срока за консултации с още три месеца.
                  
               
                     (6)
                  
                  
                     Консултацията между Шри Ланка и Германия приключи на 28 декември 2020 г. без да бъде постигнато споразумение. Поради това Комисията следва да вземе решение в съответствие с процедурата, предвидена в член 57 от Регламент (ЕС) № 1151/2012.
                  
               
                     (7)
                  
                  
                     Основанието за възражението на Германия е че наименованието „Ceylon Cinnamon“, внесено за регистрация, съответства на немския превод „Ceylon-Zimt“ (Канела от Цейлон), което е предишното име на Шри Ланка) и е в противоречие с ботаническото наименование на растението Cinnamomum ceylanicum, от което се получава канелата. Според определението в „Ръководни принципи на германския Кодекс за храните за подправки и други сезонни съставки“, „Канела от Цейлон“ е изсушената кора на Cinnamomum ceylanicum.
                  
               
                     (8)
                  
                  
                     Според възразяващата страна Cinnamomum ceylanicum първоначално е бил отглеждан в Цейлон, което е предишното име на Шри Ланка. В последните десетилетия обаче Cinnamomum ceylanicum е излязъл извън първоначалния географски район и се отглежда също така в други тропически държави. Други основни доставчици са Сейшелските острови, Мадагаскар и Китай, както и в по-малка степен Индия, Виетнам, Индонезия, Ямайка, Мартиника, Френска Гвиана и Бразилия. Значителен дял от наличната на пазара канела, добита от растението Cinnamomum ceylanicum, не произхожда от Шри Ланка.
                  
               
                     (9)
                  
                  
                     При регистрацията на „Ceylon Cinnamon“ като ЗГУ Германия е на мнение, че защитата ще се разпростре и върху преводите като пресъздаване на това наименование съгласно член 13, параграф 1, буква б) от Регламент (ЕС) № 1151/2012 и вече не следва да има позоваване на термина „Ceylon“ в наименованието на тези продукти. Поради това регистрацията на „Ceylon Cinnamon“ като ЗГУ би застрашила съществуването на наименованието „Ceylon Zimt“ и съществуването на продукти, които са били законно на германския пазар поне пет години преди датата на публикуване на заявката за регистрация на наименованието „Ceylon Cinnamon“.
                  
               
                     (10)
                  
                  
                     В заключение, според становището на възразяващата страна, регистрацията на наименованието „Ceylon Cinnamon“ неправомерно ще осигури закрила като географско указание на наименованието на растение, което трябва да се използва свободно. Освен това след тази регистрация значителна част от стоките на пазара ще трябва да бъдат преименувани, тъй като вече няма да се разрешава използването на тяхното утвърдено наименование, добре познато на потребителите, включително позоваването на растителния вид Cinnamomum Ceylanicum.
                  
               
                     (11)
                  
                  
                     Заявителят съобщи, че според него не съществува конфликт между „Ceylon Cinnamon“ и наименование на растение, тъй като международно приетото ботаническо наименование, от което произлиза „Ceylon Cinnamon“, не е Cinnamomum ceylanicum, както твърди възразяващата страна, а Cinnamomum verum. Cinnamomum zeylanicum и Cinnamomum ceylanicum се смятат за синоними на Cinnamonum verum. Следователно наименованието „Ceylon cinnamon“ не противоречи на наименованието на растението, от което се получава продуктът, носещ наименованието. Също така, заявителят посочи, че наименованието, за което се иска закрила, не е наименование на растение и че наименованието zeylanicum или ceylanicum произхожда от историческото име на Цейлон.
                  
               
                     (12)
                  
                  
                     Комисията оцени аргументите, представени в мотивираните възражения и информацията, получена във връзка с консултациите между заинтересованите страни.
                  
               
                     (13)
                  
                  
                     Наименованието „Ceylon cinnamon“ се отнася до продукт, който има отличителни качества и характеристики, по-специално по отношение на ясно изразения му органолептичен характер. Освен това наименованието се ползва със солидна репутация. Следователно то отговаря на изискването за регистрация като защитено географско указание.
                  
               
                     (14)
                  
                  
                     В базата данни за сортовете на Службата на Общността за сортовете растения (CPVO) терминът „Ceylan“, който съответства на вида с латинското наименование Cinnamomum verum J. Presl, е регистриран в Мексико. В базата данни за сортовете са регистрирани няколко търговски марки и наименования, които включват термина „Ceylon“ или термина „Cinnamon“, но никое от тях не се отнася до вида Cinnamomum ceylanicum.
                  
               
                     (15)
                  
                  
                     „Ръководни принципи на германския Кодекс за храните за подправки и други сезонни съставки“ има ограничена доказателствена и правна стойност при противоречие между наименование на растителен сорт и наименование, подлежащо на регистрация в регистъра на ЕС за защитените наименования за произход и защитените географски указания съгласно Регламент (ЕС) № 1151/2012.
                  
               
                     (16)
                  
                  
                     Продуктът, за който се отнася внесеното за регистрация наименование, произхожда от Шри Ланка, чието предишно име Цейлон продължава да бъде широко известно и днес. Следователно наименованието „Ceylon cinnamon“ само по себе си не може да заблуди потребителите по отношение на произхода на продукта. В съответствие с член 6, параграф 2 от Регламент (ЕС) № 1151/2012 условията на противоречието в наименованията и рискът от въвеждане в заблуждение на потребителите са взаимносвързани. Предвид гореизложеното регистрацията на наименованието „Ceylon cinnamon“ като защитено географско указание (ЗГУ) не може да нарушава тази разпоредба.
                  
               
                     (17)
                  
                  
                     Освен това Комисията счита, че регистрацията на „Ceylon cinnamon“ като защитено географско указание не би попречила на използването етикети с ботаническото наименование Cinnamomum zeylanicum или Cinnamomum ceylanicum, или на други синоними на ботаническото наименование на канелени продукти, произлизащи от растения с тези ботанически наименования и отглеждани извън географския район, стига да са спазени условията, изброени в член 42 от Регламент (ЕС) № 1151/2012, а също и етикетът ясно да указва държавата на произход и да не съдържа никакви други загатвания за Шри Ланка. Наред с другото, това ще гарантира правилното информиране на потребителите в сравнение с продукта, предлаган на пазара под регистрираното ЗГУ.
                  
               
                     (18)
                  
                  
                     Съответно, наименованието „Ceylon Cinnamon“ следва да се впише в Регистъра на защитените наименования за произход и защитените географски указания.
                  
               
                     (19)
                  
                  
                     Мерките, предвидени в настоящия регламент, са в съответствие със становището на Комитета по политиката за качество на селскостопанските продукти,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регистрира се наименованието „Ceylon Cinnamon“ (ЗГУ).
            Наименованието от първа алинея се използва за идентифициране на продукт от клас 1.8 „Други продукти от приложение I към Договора (подправки и др.)“ и клас 2.10 „Етерични масла“ от приложение XI към Регламент за изпълнение (ЕС) № 668/2014 на Комисията (3).
         
         
            Член 2
            Когато в съответствие с член 42, параграф 1 от Регламент (ЕС) № 1151/2012 термините Cinnamomum zeylanicum или Cinnamomum ceylanicum, или други синоними на ботаническите наименования се използват върху етикети с посочване на сорта растение, от което е извлечена канелата, държавата на произход извън Шри Ланка също се посочва в същото зрително поле с букви, не по-малки от тези на наименованието.
            В такива случаи се забранява използването върху етикетите на знамена, емблеми, знаци или други графични изображения, които може да заблудят потребителите, най-вече по отношение на характеристиките или произхода на продукта.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 2 февруари 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 343, 14.12.2012 г., стр. 1.
         
            (2)  ОВ C 208, 22.6.2020 г., стр. 19.
         
            (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).